**Mediálne zlyhanie TA3.**

**V utorok na TA3 bola v programe Téma dňa rozoberaná pripravovaná novelizácia Zákona o štátnom jazyku.**

Základná charakteristika relácie: Dvaja etnickí Maďari: Pán Vojtech Bugár a pani Világi diskutovali s jedným slovenským moderátorom, ktorým bol Maroš Košík. Moderátor bol absolútne nepripravený, nič si o problematike nenaštudoval, ale o to viac bol tendenčný. Pán moderátor napríklad tvrdil, že jazykový zákon je problém. Prečo, pán Košík? To Vy ste sa z neho snažili vyrábať problém zubami-nechtami! Podľa pripravovanej novely vraj pracovníci železničnej dopravy, vodiči autobusov a zamestnanci pošty budú komunikovať len v štátnom jazyku. Pán Bugár bol celý rozhorčený, že na pošte v Šamoríne už nebude môcť komunikovať maďarsky a že to je katastrofa. Prečo by to mala byť katastrofa, pán Bugár? Snáď nechcete tvrdiť, že tu žijú občania, ktorí po slovensky nevedia? Pretože to by bola veľmi zlá vizitka pre slovenské školy s vyučovacím jazykom maďarským! Alebo tu snáď žijú občania maďarskej národnosti, ktorí odmietajú komunikovať v slovenčine hoci ju ovládajú? Ako to je pán Bugár? V čom je skrytá podstata tej katastrofy?

Novelizácia Zákona o štátnom jazyku by mala riešiť dva zásadné problémy vo vzťahu k národnostným menšinám a ich jazykovým právam:

1/ Prvý je politický, ktorý pán Bugár skryto presadzuje spolu s ostatnými menšinovými politikmi. Je to snaha vytvoriť podmienky, aby menšinový slovenský Maďar mohol celý život prežiť bez potreby používať slovenčinu. Preto pán Bugár bojuje proti slovenčine na Šamorínskej pošte. Je to absurdné, ale je to tak. V skutočnosti to ale nie je presadzovanie menšinových práv a ani to menšine neuľahčuje život, pretože na pošte v Bratislave pán Bugár musí hovoriť po slovensky, takže ani v 20 km vzdialenom Šamoríne to nemôže byť žiadna katastrofa! Nekomunikovať v štátnom jazyku nie je menšinové právo, pán Bugár! Pán Bugár a jemu podobní takýmto prístupom neuľahčujú svojej menšine trebárs možnosť migrovať za lepšími pracovnými podmienkami, v ktorých je potreba ovládania štátneho jazyka potrebná! Paradoxne práve Šamorín pána Bugára je taký prípad, keď ráno celý Šamorín naštartuje autá a ide do Bratislavy za prácou, v ktorej celý deň komunikuje po slovensky a potom večer na pošte vraj bude mať s tým problém, priam katastrofu? Argumentácia pána Bugára je falošná, veľmi vratká, akurát moderátor, slabučký ako sóda bez bublín, nebol schopný jedinej námietky.

2/ Druhý problém je legislatívny, ktorý je potrebné jasne artikulovať: Jedná sa o to, že z individuálneho práva jednotlivca vyplýva povinnosť pre inštitúciu! Ak má občan maďarskej národnostnej menšiny právo na pošte komunikovať po maďarsky, pre poštu z toho vyplýva povinnosť mu to zabezpečiť! Týka sa to aj autobusovej a železničnej dopravy, tu je potrebné hľadať nevyhnutnosť novelizácie Zákona o štátnom jazyku! Nepriamy dôsledok tohto stavu je, že Slovák, neovládajúci maďarčinu, na juhu Slovenska v súčasnosti takúto prácu nedostane. Slováci, neovládajúci maďarčinu, sú na juhu Slovenska profesionálne a tým aj existenčne diskriminovaní. Funguje to nielen v štátnych inštitúciách, ako železničná doprava, či pošta, aj v celom sektore služieb, tiež v zdravotníctve, ale najmä v orgánoch miestnej samosprávy, kde Slovák, neovládajúci maďarčinu, nemá šancu získať prácu! Koľko takých zamestnancov zamestnáva obecný úrad v Šamoríne, pán Bugár? Mýlim sa keď si myslím, že ani jedného? Moderátor, pán Košík, samozrejme žiadnu podobnú otázku pánovi Bugárovi nedal.

S pánom Bugárom moderátor jednal o jazykovom zákone, ktoré pripravuje ministerstvo kultúry. Text pripravovaného zákona nebol nikde oficiálne publikovaný. Dokonca aj podľa vyjadrenia pána Žigu, zastupujúceho predsedu parlamentu, ani on sám nič o tejto novelizácii zákona nevie. Diplomaticky tým naznačil, že s pánom Sijartóm sa možno rozprávali o novinárskej kačici. Zásadná otázka je, že ako to, že ho má pán Bugár? Sám sa v relácii vyjadril, že mu ho nelegálne, bez súhlasu svojich nadriadených, poskytol zamestnanec ministerstva kultúry. Ako to, že TA3 urobí 40-minútovú reláciu o pokútne získanom dokumente, ktorého pravdivosť nikto nepotvrdil? Takýto postup nemá nič spoločné s novinárskou etikou, takáto mediálna manipulácia je aj vážna otázka právna. V každom prípade zlyhala TA3, ako inštitúcia a zlyhal aj redaktor pán Maroš Košík.

Dr. Paulov